Úradný vestník L 362 , 23/12/1978 S. 0010 - 0011

Fínske špeciálne vydanie: Kapitola 16 Zväzok 1 S. 0043

Grécke špeciálne vydanie: Kapitola 05 Zväzok 3 S. 0157

Švédske špeciálne vydanie: Kapitola 16 Zväzok 1 S. 0043

Španielske špeciálne vydanie: Kapitola 06 Zväzok 2 S. 0059

Portugalské špeciálne vydanie Kapitola 06 Zväzok 2 S. 0059



Rozhodnutie Rady z 18. decembra 1978, ktorým sa ustanovuje Poradný výbor pre vzdelávanie veterinárnych lekárov (78/1028/EHS) RADA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, so zreteľom na návrh rozhodnutia predložený Komisiou, keďže vo svojom rozhodnutí zo 6. júna 1974 týkajúcom sa vzájomného uznávania diplomov, osvedčení a iných dokladov o odbornej spôsobilosti, sa Rada vyjadrila v prospech vytvorenia poradných výborov; keďže v kontexte vzájomného uznávania diplomov, osvedčení a iných dokladov o formálnej kvalifikácii a koordinácii podmienok na začatie a pokračovanie vykonávania činnosti zverolekára, je dôležité zabezpečiť porovnateľne vysokú úroveň vzdelania; keďže na dosiahnutie tohto cieľa je žiaduce vytvoriť poradný výbor, ktorý bude radiť Komisii, ROZHODLA TAKTO: Článok 1 V rámci Komisie sa vytvorí Poradný výbor pre vzdelanie veterinárnych lekárov (ďalej len "výbor"). Článok 2 1. Úlohou tohto výboru je pomáhať zabezpečiť porovnateľne vysokú úroveň vzdelávania veterinárnych lekárov v rámci spoločenstva. 2. Túto úlohu plní predovšetkým pomocou: - výmeny podrobných informácii o metódach a obsahu vzdelávania, úrovni a štruktúre teoretického a praktického vyučovania poskytovaného v členských štátoch, - diskusie a porád s cieľom rozvíjať spoločné prístupy k štandardu, ktorý treba dosiahnuť vo vzdelávaní zverolekárov a, podľa vhodnosti, ku štruktúre a obsahu takéhoto vzdelania, - udržiavania prehľadu o prispôsobení vzdelania veterinárnych lekárov novým poznatkom vedy v oblasti veterinárneho lekárstva a novým vyučovacím metódam. 3. Výbor oznamuje Komisii a členským štátom svoje stanoviská a odporúčania a, ak to uzná za vhodné, aj návrhy na zmeny a doplnenia článkov v smerniciach 78/1026/EHS [1] a 78/1027/EHS [2] vzťahujúcim sa na vzdelávanie veterinárnych lekárov. 4. Výbor tiež poskytuje Komisii rady vo všetkých záležitostiach, v ktorých sa Komisia naň obráti, vo vzťahu k vzdelávaniu veterinárnych lekárov. Článok 3 1. Výbor sa skladá z troch odborníkov z každého členského štátu takto: - jeden odborník vykonávajúci prax, - jeden odborník z vedecko-výchovných veterinárnych ústavov, - jeden odborník z príslušných orgánov členských štátov. 2. Každý člen bude mať náhradníka. Náhradníci sa môžu zúčastňovať na schôdzach výboru. 3. Členovia a náhradníci uvedení v odsekoch 1 a 2 sú nominovaní členskými štátmi. Členovia uvedení v prvej a druhej zarážke odseku 1 a ich náhradníci sú nominovaní na návrh odborníkov vykonávajúcich prax a odborníkov z vedecko-výchovných veterinárnych ústavov. Takto nominovaní členovia a náhradníci budú vymenovaní Radou. Článok 4 1. Funkčné obdobie člena výboru je tri roky. Po skončení tohto obdobia zostanú členovia výboru vo funkcii, kým v ňom nebudú vystriedaní alebo kým nebudú znova vymenovaní. 2. Funkčné obdobie člena sa môže ukončiť aj pred uplynutím trojročného obdobia z dôvodu rezignácie alebo smrti člena, alebo jeho nahradenia inou osobou v súlade s postupom opísaným v článku 3. Takéto menovanie bude platné na zvyšok funkčného obdobia. Článok 5 Výbor si spomedzi vlastných členov zvolí predsedu a dvoch podpredsedov. Prijme vlastný rokovací poriadok. Program zasadnutí vypracuje predseda výboru po porade s Komisiou. Článok 6 Výbor môže vytvoriť pracovné skupiny a prizvať pozorovateľov spomedzi odborníkov a umožniť im, aby mu pomáhali vo všetkých dôležitých aspektoch svojej práce. Článok 7 Sekretariát pre výbor zabezpečí Komisia. V Bruseli 18. decembra 1978 Za Radu predseda H.-D. Genscher [1] Ú. v. ES L 362, 23.12.1978, s. 1. [2] Ú. v. ES L 362, 23.12.1978, s. 7. --------------------------------------------------